CELEX: 62016TN0153
Language: hr
Date: 2016-04-08 00:00:00
Title: Predmet T-153/16: Tužba podnesena 8. travnja 2016. – Acerga protiv Vijeća

6.6.2016   
            
            
               HR
            
            
               Službeni list Europske unije
            
            
               C 200/28
            
         Tužba podnesena 8. travnja 2016. – Acerga protiv Vijeća
   (Predmet T-153/16)
   (2016/C 200/40)
   Jezik postupka: španjolski
   
      Stranke
   
   
      Tužitelj: Asociación de armadores de cerco de Galicia (Acerga) (Sada, Španjolska) (zastupnik: B. Huarte Melgar, odvjetnica)
   
      Tuženik: Vijeće Europske unije
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               poništi Uredbu Vijeća (EU) 2016/72 od 22. siječnja 2016. o utvrđivanju ribolovnih mogućnosti za 2016. za određene riblje stokove i skupine ribljih stokova i Uredba Vijeća (EU) 2016/458 od 30. ožujka 2016. o izmjeni Uredbe (EU) 2016/72 u pogledu određenih ribolovnih mogućnosti;
            
         
               —
            
            
               Vijeću Europske unije naloži snošenje troškova tužitelja u ovom postupku.
            
         
      Tužbeni razlozi i glavni argumenti
   
   U prilog osnovanosti tužbe tužitelj ističe pet tužbenih razloga.
   
               1.
            
            
               Prvi tužbeni razlog temelji se na povredi načela relativne stabilnosti.
               U tom pogledu navodi se da se trajnom primjenom istih postotaka raspodjele ribolovnih mogućnosti ne uzimaju u obzir regije država članica koje su pristupile EEZ-u nakon 1981., a čije lokalno stanovništvo jest (a i tada je bilo) u velikoj mjeri ovisno o ribolovu. Posljedično, nije ispunjen sam cilj relativne stabilnosti. Štoviše, čak i pod pretpostavkom da je navedeni ključ raspodjele nepromjenjiv, navedeni postoci mijenjali tijekom godina, čime je povrijeđen kriterij relativne stabilnosti.
            
         
               2.
            
            
               Drugi tužbeni razlog temelji se na kršenju cilja postizanja gospodarskih i društvenih koristi te koristi za zapošljavanje utvrđenih u članku 2. stavku 1. ZRP-a iz 2013. jer nisu uzete u obzir španjolske regije čije je lokalno stanovništvo u velikoj mjeri ovisno o ribolovu.
            
         
               3.
            
            
               Treći tužbeni razlog temelji se na nepoštovanju načela nediskriminacije jer pobijani propis na različit način primjenjuje relativnu stabilnost u usporedivim situacijama.
            
         
               4.
            
            
               Četvrti tužbeni razlog temelji se na povredi načela solidarnosti propisanog u članku 3. UFEU-a.
               U tom se pogledu ističe da se raspodjela nacionalnih ribolovnih kvota (na temelju relativne stabilnosti) koja je propisana u Uredbi (EU) 2016/72 kao i provedbene mjere za nadzor ribolovnog napora ne primjenjuju na isti način u svim državama članicama.
            
         
               5.
            
            
               Peti tužbeni razlog temelji se na kršenju načela otvorenog tržišnog gospodarstva i slobodnog tržišnog natjecanja kao i Unijine temeljne slobode kretanja kapitala.
               U tom se pogledu ističe da Uredba (EU) 2016/72 ne navodi mogućnost razmjene ribolovnih kvota putem ribolovnih prava o kojima je moguće pregovarati između proizvođačkih poduzeća i tijela država članica EU.